আচমকা বন্ধ ৯৯ লক্ষ হোয়াটসঅ্যাপ অ্যাকাউন্ট! কেন জানেন?

ওয়েব ডেস্ক: সাইবার অপরাধ (Cyber Crime) ও অনলাইন প্রতারণা (Online Fraud) রুখতে আরও কড়া পদক্ষেপ নিচ্ছে হোয়াটসঅ্যাপ (Whatsapp)। ফের ভারতে নিষিদ্ধ (Banned) করা হল প্রচুর হোয়াটসঅ্যাপ অ্যাকাউন্ট। প্রথম ধাপে, চলতি বছরের জানুয়ারি মাসে প্রায় ৯৯ লক্ষ হোয়াটসঅ্যাপ অ্যাকাউন্ট বন্ধ করা হয়েছে সংস্থা। এর মধ্যে ১৩.২৭ লক্ষ অ্যাকাউন্টের বিরুদ্ধে কোনও অভিযোগ ছিল না। তবুও নির্দিষ্ট নীতিমালার ভিত্তিতে সেগুলিকে নিষিদ্ধ করা হয়েছে।

এখন প্রশ্ন হচ্ছে, কেন বন্ধ হচ্ছে বিপুল পরিমাণ হোয়াটসঅ্যাপ অ্যাকাউন্ট? এই বিষয়ে মেটা (Meta) জানিয়েছে, ২০২১ সালের তথ্যপ্রযুক্তি আইনের ১(ডি) ও ৩এ(৭) বিধি লঙ্ঘন করায় এই কড়া পদক্ষেপ নেওয়া হয়েছে। মূলত স্প্যামিং, ভুয়ো তথ্য ছড়ানো, আর্থিক প্রতারণা, ঘৃণাভাষণ ছড়ানোর মতো অভিযোগের ভিত্তিতেই অ্যাকাউন্টগুলি বন্ধ করা হয়েছে।

আরও পড়ুন: কেন শৈশবের ঘটনা মনে থাকে না? উত্তর মিলল গবেষণায়

সংস্থার স্বয়ংক্রিয় নজরদারি ব্যবস্থা ব্যবহারকারীদের থেকে রিভিউ নিয়ে এবং সন্দেহজনক কার্যকলাপ চিহ্নিত করে। যদি কোনও নম্বরকে একাধিক ব্যবহারকারী ‘স্প্যাম’ হিসেবে রিপোর্ট করে বা কোনও নম্বর থেকে নিয়ম ভঙ্গের মতো কাজ হয়, তাহলে সরাসরি অ্যাকাউন্ট নিষিদ্ধ করা হয়।

তবে এই খবরে সকলের আতঙ্কিত হওয়ার কোনও কারণ নেই। ইতিমধ্যে হোয়াটসঅ্যাপ কর্তৃপক্ষ ব্যবহারকারীদের নিরাপত্তা বজায় রাখতে বেশ কিছু নির্দেশনা দিয়েছে। প্রথমত, অচেনা নম্বরে বার্তা পাঠানো এড়িয়ে চলতে হবে এবং একসঙ্গে অনেক নম্বরে বার্তা পাঠানো থেকে বিরত থাকতে হবে। ভুয়ো তথ্য, ঘৃণাভাষণ বা প্রতারণামূলক বার্তা পাঠানো কিংবা কাউকে অনুমতি ছাড়া গ্রুপে যুক্ত করা যাবে না এবং যেকোনও বার্তা ফরোয়ার্ড করার আগে নিশ্চিত হয়ে নিতে হবে।