Whatsapp-এ বিয়ের নিমন্ত্রণ! এক ক্লিকেই সর্বস্বান্ত সরকারি কর্মী

ওয়েব ডেস্ক: ডিজিটাল ইন্ডিয়ার মাটিতে দাঁড়িয়ে এখন সবই হচ্ছে অনলাইনে। সে পড়াশুনা হোক বা কেনাকাটা, গেম খেলা হোক বা কাউকে নিমন্ত্রণ করা। তবে এবার অনলাইনে নিমন্ত্রণ পেয়েই সর্বস্বান্ত হলেন এক সরকারি কর্মী। আসলে তাঁর হোয়াটসঅ্যাপে অজানা নম্বর থেকে এসেছিল একটি ডিজিটাল বিয়ের নিমন্ত্রণপত্র (Wedding Invitation Card)। কিন্তু এর ভেতর যে চোর লুকিয়ে ছিল, তা গুণাক্ষরেও টের পাননি তিনি। ওই সরকারি কর্মী ভাবতেই পারেননি যে আনন্দের আমন্ত্রণ পত্র কেড়ে নেবে তাঁর সর্বস্ব।

সম্প্রতি এক অদ্ভুত অনলাইন প্রতারণার শিকার (Online Fraud) হলেন মহারাষ্ট্রের (Maharashtra) হিংগোলি জেলার এক সরকারি কর্মী। এক নিমেষে তিনি হারালেন প্রায় ১.৯০ লক্ষ টাকা। পুলিশ সূত্রে জানা গিয়েছে, ৩০ অগাস্ট তারিখের একটি বিয়েবাড়িতে আমন্ত্রণ জানিয়ে একটি অচেনা নম্বর থেকে হোয়াটসঅ্যাপ মেসেজ পান তিনি। বার্তায় লেখা ছিল, ‘স্বাগতম। ৩০.০৮.২৫ তারিখে বিয়েবাড়িতে অবশ্যই আসবেন। ভালোবাসা হল আনন্দের দরজার চাবিকাঠি।’

আরও পড়ুন: ব্যাঙ্ক জালিয়াতি, অনিল আম্বানির বাড়িতে CBI, সকাল থেকেই তল্লাশি

টেক্সট আকারে এই বার্তার সঙ্গে পাঠানো হয়েছিল একটি ফাইল। এটি দেখতে পিডিএফ নিমন্ত্রণ পত্রের মতোই ছিল। ফাইলটির নামও ছিল ‘ওয়েডিং ইনভিটেশন কার্ড’। তবে এই ফাইলটি আসলে ছিল একটি অ্যান্ড্রয়েড অ্যাপ্লিকেশন প্যাকেজ বা এপিকে ফাইল। সেটি ডাউনলোড করে মোবাইলে ইনস্টল করতেই সর্বসান্ত হন মহারাষ্ট্রের ওই সরকারি কর্মী।

ঘটনার পর হিংগোলি থানায় ও সাইবার সেলে অজ্ঞাত পরিচয় ব্যক্তির বিরুদ্ধে অভিযোগ দায়ের করা হয়েছে। পুলিশের প্রাথমিক তদন্তে জানা গিয়েছে, এপিকে ফাইলটিতে ক্লিক করতেই ওই সরকারি কর্মীর মোবাইলের ডেটা অ্যাক্সেস পেয়ে যায় সাইবার অপরাধীরা। সেখান থেকে তাঁর ব্যাঙ্ক সংক্রান্ত তথ্য চুরি করে তাঁরা মুহূর্তের মধ্যেই অ্যাকাউন্ট থেকে প্রায় দুই লক্ষ টাকা উধাও করে দেয়।